তিনি সচিন তেন্ডুলকরের শ্রেষ্ঠ ভক্ত। ভারতের পতাকা হাতে, বুকে ‘তেন্ডুলকর’ লেখা সুধীর গৌতম আজ ক্রিকেটবিশ্বে পরিচিত মুখ। ভারতীয় দল যেখানেই যায়, তিনিও সেখানেই। ভারতীয় ক্রিকেটারদের সঙ্গেও তাঁর মধুর সম্পর্ক। এ হেন মানুষটাকে অস্ট্রেলিয়ায় অনুষ্ঠিত প্রথম তিনটি টেস্টে দেখাই যায়নি। চতুর্থ টেস্টে ভারতের হয়ে গলা ফাটানোর জন্য সুধীর  সিডনিতে। 

এই বিষয়ে অন্যান্য খবর

ধোনির জন্যই ভারতকে সমর্থন পাক-সমর্থকের, পাক টিভিতে খোলসা রহস্য


গত সোমবার সকালে অস্ট্রেলিয়ার বিমানে ওঠেন সুধীর। স্যর ডনের দেশে যাওয়ার যাবতীয় খরচ বহন করছেন ভারতের ক্রিকেট-কিংবদন্তি সচিন তেন্ডুলকর। ‘মাস্টার ব্লাস্টার’-এর কাছে অনুরোধ করেছিলেন সুধীর। সচিন তাঁর অনুরোধ ফেলতে পারেননি। সুধীরের ব্যবস্থা করে দিয়েছেন তিনি। দেশ ছাড়ার আগে সুধীর বলেন, ‘‘সিডনি টেস্ট যদি অস্ট্রেলিয়া জেতে তাহলে আমি হতাশ হব। টেস্ট সিরিজ ২-২ শেষ হোক, এটা আমি চাই না। শেষ টেস্ট কোহলির ভারত জিতুক, এটাই চাই।’’ 
অস্ট্রেলিয়ায় টেস্ট সিরিজের পরেই শুরু হচ্ছে ওয়ানডে সিরিজ। সুধীর বলছেন তিনি ওয়ানডে সিরিজ দেখতে চান। অস্ট্রেলিয়ায় ওয়ানডে সিরিজের পরে নিউজিল্যান্ডে সুধীর যাবেন কি না, তা এখনও স্থির করেননি তেন্ডুলকর-ভক্ত।